Milers de veïns de Burjassot gaudeixen d’un gran 1 de maig
2025-07-24

No cabia una agulla aquest dimarts, 1 de maig, en la Plaça de l’Ajuntament de Burjassot. Milers de veïns i veïnes del municipi eixien al carrer per a gaudir de la vesprada festiva patrocinada per la regidoria de Festes, dirigida per Manuel Pérez Menero, i que comptava amb la col·laboració de les entitats festives i associatives del municipi.

Les graelles, que van utilitzar prop de 400 quilos de carbó, van començar a torrar les 12.000 peces de llonganisses, 750 quilos, sobre les 19 hores per a, a les 20:30 hores, començar amb el repartiment d’entrepans, es van preparar 6.000, que van degustar les veïnes i els veïns presents en la Plaça de l’Ajuntament. D’una manera ordenada i amb ganes de provar el deliciós embotit, els presents van gaudir d’una gran vesprada en la qual també es van disposar taules i cadires en la pròpia plaça i barres en les quals van poder agafar la seua beguda, aigua, amb 2.112 botelles o bé cervesa, amb 1.400 litres preparats per a l’esdeveniment.

Tant l’alcalde de Burjassot, Rafa García, com el regidor de Festes, Manuel Pérez Menero van agrair el treball realitzat per les nombroses entitats festives del municipi que van participar en la vesprada festiva: l’Agrupació de Falles, la Clavaria de Sant Roc 2018, la Clavaria de la Mare de Déu de la Cabeza, la Clavaria del Encuentro, les comissions festives de Capità Uribarry, 613 Vivendes i Santa Gemma i l’AV Mestre Lope. També va destacar la presència de la Policia Local i de Protecció Civil, entitats que van treballar per a que la vesprada fora perfecta per a tots i totes.